Prasa dalk binnekort ‘onversekerbaar’Treinwaens wat Woensdagaand glo deur woedende pendelaars by die Berea-stasie aan die brand gesteek is (31 Januarie 2018). Foto: Twitter via @_ArriveAlive Die Passasierspooragentskap van Suid-Afrika (Prasa) het Donderdag gesê hy sal binnekort “onversekerbaar” wees as misdadige aktiwiteite, wat tot verliese en skade van miljoene rande lei, nie stopgesit word nie. Cromet Molepo, die waarnemende groep- uitvoerende hoof van Prasa, het dié uitlatings Donderdag by ŉ mediakonferensie in Durban gemaak. Die konferensie is byeengeroep na aanleiding van drie treinwaens wat Woensdagaand glo deur woedende pendelaars by die Berea-stasie aan die brand gesteek is. Die geraamde skade van die voorval is R10 miljoen. Molepo het gesê Prasa se algehele versekeringseise vir die finansiële jaar 2016/2017 was R292 miljoen, terwyl premies vir dieselfde tydperk verdubbel het tot R78 miljoen. “Vanjaar het ons begin om nuwe versekeringspolisse te beding, maar ons kom op ŉ punt waar ons onversekerbaar gaan wees as ons nie vordering maak om die aanval op die stelsel stop te sit nie.” Hy het gesê die regering het R172 miljard oor 10 jaar opsy gesit vir opgraderings aan die land se dekades oue spoorweginfrastruktuur en treinwaens. Terwyl dit gebeur, word treinwaens egter gebrand en beskadig, asook infrastruktuur geplunder vir koperkabels of items vir misdadigers se huise, soos treinsitplekke wat vir rusbanke gebruik word. “Die verliese van Maart tot April 2017 en tot dusver is reeds R442 miljoen. Dit sluit vloede en oorstromings in KwaZulu-Natal in,” het hy gesê. Treinwaens wat Woensdagaand glo deur woedende pendelaars by die Berea-stasie aan die brand gesteek is (31 Januarie 2018). Foto: Twitter via @_ArriveAlive Molepo het gesê 80 treinwaens word per maand verloor weens vandalisme. “In KwaZulu-Natal is ons veronderstel om 57 treinstelle te bedryf. Ons bedryf 44 waarvan baie nie eens volledige stelle is nie; in plaas van 12 treinwaens is daar net ses, wat dan lei tot oorvol waens.” Boonop word net 5% van mense wat betrokke is by die misdadige aktiwiteite vervolg omdat Prasa se tegniese spanne bewyse vernietig het toe hulle die foute probeer regstel het, wat daartoe gelei het dat verdagtes van minder ernstige misdade aangekla word. “As daar ŉ voorval op ons spoorweë is, moet ons die gebied afsper en die forensiese eenheid ontbied om bewyse te versamel. So, dit beteken mense moet hulself gereed maak vir ongerief en probleme. As die stelsel nie beskerm word nie, as pendelaars en gemeenskappe net sit en toekyk hoe die treine vernietig word, dan sal alles tot ŉ stilstand moet kom terwyl ons die polisie inroep om bewyse te versamel. Dit is die werklikheid. Genoeg is genoeg,” het hy gesê. Molepo het gesê die “goeie nuus” is egter dat 20 Brasiliaans vervaardigde treinstelle verlede jaar by die stelsel gevoeg is, dat gratis WiFi binnekort beskikbaar gestel sal word en dat die Go Metro-app en “rail radio” vir elke gang ingestel sal word om kommunikasie met passasiers te vergemaklik. Ander inisiatiewe sluit in veiligheidskameras op treine en die moontlikheid van ŉ spoorwegpolisie-eenheid binne die SAPD wat ŉ einde sal bring aan Prasa se afhanklikheid van 3 000 private veiligheidswagte.